Kegyelem nektek és békesség Istentől a mi Atyánktól és az Úr Jézus Krisztustól!

Ez 34, 1-10  
*Így szólt hozzám az ÚR igéje: 2Emberfia! Prófétálj Izráel pásztorairól! Prófétálj, és mondd meg a pásztoroknak: Így szól az én Uram, az ÚR: Jaj Izráel pásztorainak, akik magukat legeltették! Hát nem a nyájat kell legeltetniük a pásztoroknak?* *3A tejet megittátok, a gyapjúval ruházkodtatok, a kövéret levágtátok, de a nyájat nem legeltettétek! 4A gyengét nem erősítettétek, a beteget nem gyógyítottátok, a sérültet nem kötöztétek be, az eltévedtet nem tereltétek vissza, és az elveszettet nem kerestétek meg, hanem erőszakosan és kegyetlenül uralkodtatok rajtuk. 5Szétszóródtak, mint akiknek nincs pásztoruk, mindenféle mezei vad eledele lettek, úgy szétszóródtak. 6Ott bolyongott nyájam minden hegyen és minden magas halmon; szétszóródott nyájam az egész föld színén, és nincs aki utána eredjen, nincs aki megkeresse.  
7Ezért ti, pásztorok, halljátok meg az ÚR igéjét: 8Életemre mondom – így szól az én URam, az ÚR –: Mivel préda lett a nyájam, mindenféle mezei vad eledele lett a nyájam, mint amelynek nincs pásztora, pásztoraim nem eredtek a nyájam után, hanem önmagukat legeltették a pásztorok, nem a nyájamat legeltették, 9ezért ti, pásztorok, halljátok meg az ÚR igéjét! 10Így szól az én URam, az ÚR: Én most a pásztorok ellen fordulok, és számon kérem tőlük a nyájamat. Gondoskodom róla, hogy ne ők legeltessék a nyájat, magukat sem fogják többé legeltetni a pásztorok. Kiragadom szájukból juhaimat, és többé nem esznek belőlük.*

A Jó Pásztornak Népe!

A nagy-szájú és igazmondó juhász, jobban mondva: pásztor kerestetik! Hol van, aki mer szólni és igazat tud szólni a nyájnak, vagy a nyájért?  
Félreértés ne essek, nem egyszerűen egy megmondó ember kerestetik, aki mindenbe bele”dumál”, de nem érez és nem vállal valódi felelősséget. Olyanokkal bőven találkozik bármelyikünk nap, mint nap.   
Nem! Egy igazi csillagszemű, egy elhívott, egy alázattal szolgálatra kész és a Gazdához hű pásztor kerestetik! Van munkalehetőség, van hívás, de van-e igaz munkás?

Elsőre talán kicsit össze is csaptuk a kezünket és somolyogva dörzsölgettük, hogy végre itt az idő, akasztják a hóhért. Ma végre nem a jámbor igehallgató, hanem a folyton kritikus vészharangokat kongató lelkész az, aki a lelki „botütésket” kapja.   
Azonban, annak ellenére, hogy valóban fontos felelősen beszélgetnünk és a mindennapjainkban imádságban hordoznunk a lelkészek, esperesek, püspökök és minden egyházi szolgáló helyzetét, vagy akár azt a kérdést, hogy miért kezd kialakulni egy egyre kezelhetetlenebbnek mutatkozó lelkészhiány, vagy, hogy miért lehet ellenségeskedés és széthúzás még egy 200 ezer főt is alig számláló egyházban és lelkészei között, tehát igen, lenne miről beszélnünk és lenne mit számon kérni, de hűtlen lennénk ma az igéhez, ha ezek közül bármelyikre leszűkítve próbálnék meg csak beszélni róla. Mert az, egész egyszerűen, felelőtlen és kivételesen tényleg kirekesztő lenne.  
Igen, kirekesztő, mert elhitetném, hogy ma éppen úgy épül fel az egyház, a gyülekezet, mint a királyok korában Izraelben. Azaz, mintha külön kellene kezelni az ige hallgató gyülekezetet és a bölcs vezetőt, aki az írásokat magyarázhatja, a papot, illetőleg lelkészt. De ez nem így van!   
A lelkész épp úgy igehallgató, még az igehirdetés alatt is, mint bárki, aki templompadban ül. És bárki, aki Krisztust követi, akinek van ma lehetősége, hogy találkozzon az Isten Igéjével és tanúságot tegyen róla, annak épp úgy pásztori, papi elhívása van, mint a szószéken állónak. Nem véletlen, nem csak egy protestáns frázis, hogy valljuk az egyetemes papság elvét.   
Kedves Testvérek, ti mind, egytől-egyig, szolgálatra elhívottak vagytok! Hadd mondjam másként, rátok éppen ugyanaz a felelősség van bízva, mint rám, ha a megváltottságunkra gondolunk. Szeretünk sokszor azzal takarózni, hogy mindenki másféle talentumot kapott, mindenki a maga tehetsége szerint kell, hogy beálljon a szolgálatba. Egy pontig ez valamelyest igaz is, de Testvérek, őszintén, ha csak minden ma itt levő a talentuma, a tehetsége, a lehetőségei legjavát, vagy akár csak felét valóban teljesen az Ige szolgálatába állítaná, akkor ma mennyien kellene, hogy itt legyünk?   
Ugyan nem szeretek anyagiakkal példálózni, főleg az istentiszteleten nem, de tény, ami tény, abból az ember elég könnyedén ért, úgyhogy megpróbálom ezt így is konkretizálni. Izraelben az ókori zsidóságban tizedet adtak, a középkorban a kereszténység tizedet adott. Nem csak kötelezettségből, vagy hálaadásként, hanem felelősségvállalásként is. Ma a Magyarországi Evangélikus Egyház egyházfenntartói van-e tippünk, hogy a megélhetésük hány százalékát szánják oda az Isten ügyének? Bőven kevesebb, mint egy százalékát. Nagy a kontraszt! De ugyanígy átgondolhatjuk az időnket is! Egy hét 168 órából áll. Az azt jelenti, hogy a Megváltó, a mi Szabadító Urunkra minden héten illene 16 óra 48 percet szánni, ha a tizedből indulunk ki. Ezzel, hogy állunk, az 1 százalék legalább itt összejön?  
De ne értsük félre, most nem több anyagi, vagy időbeli ideszánást akarok kicsikarni egy kis bűntudatkeltéssel! Maradjunk az egyetemes papság kérdésénél, hogy mit kellene, hogy jelentsen ez a gyakorlatban?!  
Nem egyszerűen a talentumokkal való élést, nem csak az anyagiak, vagy az idő odaszánását a gyülekezetben, hanem első sorban azt, amit Ezékielen keresztül mai igénkben az Úr igéje hirdet, vagy inkább számon kér: *A tejet megittátok, a gyapjúval ruházkodtatok, a kövéret levágtátok, de a nyájat nem legeltettétek! A gyengét nem erősítettétek, a beteget nem gyógyítottátok, a sérültet nem kötöztétek be, az eltévedtet nem tereltétek vissza, és az elveszettet nem kerestétek meg, hanem erőszakosan és kegyetlenül uralkodtatok rajtuk.*

Ez lenne az a papság, szolgálat, ami mindannyiunkra rá van bízva. És legyünk nyugodtan biztosak, számon is lesz kérve! A nyáj, azaz a ránk bízottakért való felelősségvállalás. És ez lehet akármilyen közösség is. Házastársként a házassági közösség. Szülőként a család. Az utca lakosaként a szomszéd, a falu lakosaként a falu. Vezetőként, oktatóként mindenki, akit nekem kell támogatnom és jó irányban tartanom. A gyengét erősíteni, a beteget gyógyítani, a sérültet bekötözni, az eltévedettet visszasegíteni az igazhoz és az elveszettet megkeresni. Ez nem valamilyen egyedi képesítést igénylő, kimagasló tehetséget megkövetelő feladat. Ez egészen egyszerűen felelősségvállalás úgy, ahogyan arra a Jó Pásztor példát adott nekünk. Nem mondhatod, hogy neked nem megy, mert nem tudsz jól beszélni, mert nem is tudod, hogy hol fogj bele, hogy milyen jogon tennéd ezt. Létező kifogások persze, de nem jók!   
Bibliát olvasni tudsz, így tehát az igével bármikor van lehetőséged foglalkozni. Imádkozni tudsz, akár erőért, akár megfelelő szavakért, akár több szeretetért, akár egyszerűen csak a másik emberért. Egy őszinte „hogy vagy?”-ra, talán tőled is telik?! Egy gyógyító, bíztató szóra talán még benned is maradt tartalék! Két egyszerű, de tanúságot jelentő mondatra az evangélium örömhíréről, hogy kicsoda is neked a Megváltó Úr, az talán még a te idődbe is beleférhet! Nem is kell olyan sok, hogy legalább az az 1 valóban odaszánt százalék összejöjjön az időnkből nap, mint nap. Sőt, ha mindezeket megtesszük, akkor elég gyorsan ráeszmélünk, hogy az a 10 százalék se olyan sok. Mindössze odaszánás, igazi szolgálatkészség kell, és máris közelebb leszünk az igazi Jó Pásztor példájához.   
De, ha ennyire egyszerű, akkor miért érezzük mégis, hogy olyan sokszor van szükség kifogásokra és kibúvókra már az emberek előtt is, hát még önmagunk és az Úr előtt?  
Egy barátom jut eszembe, akinél egyszer végül nagyon nyíltan rákérdeztünk, hogy miért nem jön el velünk sohasem Ifire? Némi mellébeszélés után végül azt mondta, hogy azért, mert oda olyan fura vallásos fiatalok járnak csak. Erre visszakérdeztünk, hogy de hát minket ismer, mi is járunk, akkor mi is furák vagyunk, akiktől idegenkedik? – Elgondolkodott, és végül eljött.  
Jézus, ma ugyanígy sokaknak tűnik furának, a megváltás pedig túl mély lelki kérdésnek, amivel, illetve akivel pedig idegenkednek foglalkozni. Amikor pedig mi magunk is odáig jutunk, hogy csak egy megmagyarázhatatlan, fura, jámbor balek szokásként tekintünk az imádságra, a szeretet megélésére és cselekvésére, a megtartó hitre, akkor valóban tévelygőkké válunk mi magunk is. Elhívott, de tévelygő pásztorokká, elveszett nyájjá, akiket újra egybe kell, hogy gyűjtsön a Megváltó Úr, az igazi Jó Pásztor. És akkor kiderül, hogy ki az, akinek valójában idegen Jézus és ki az, aki megismeri a Pásztora hangját. Kereső, tősgyökeres gyülekezeti tag, lelkész, esperes, vagy püspök. Ha Jézus hívására nem tudunk felelni, akkor nem az ő nyája vagyunk. „*és a juhok hallgatnak a hangjára, a maga juhait pedig nevükön szólítja és kivezeti. 4Amikor a maga juhait mind kivezeti, előttük jár, és a juhok követik, mert ismerik a hangját. 5Idegent pedig nem követnek, hanem elfutnak tőle, mert az idegenek hangját nem ismerik.”*Húsvét utáni második vasárnapon tehát egyszerű a kérdés, a hívás mindannyiunk felé: Te, ismered Jézust, a te megváltó Uradat? Ha igen, akkor nem lehet kérdés, akkor követni vágyod, követni akarod a Jó Pásztor hangját és arra menni hűen, amerre Ő vezet!   
Ne hagyjuk a megváltás örömét, a hűséges hálát értéktelen kacattá, egy 1 százaléknyira se fontos dologgá silányulni az életünkbe! Vágyakozással és örömmel szolgáló akarattal, hitből fakadó őszinte tettekkel éljük is meg az evangéliumot az egész életünkben Testvérek! Legyetek hűséges pásztorokká, akik a gyengét megerősítitek, a beteget gyógyítjátok, a sérültet bekötözitek, az eltévedtet visszatérítitek, és az elveszettet megkeresitek. Az Úr akkor meg fog áldani bennetek, mert annak a hűségnek az örömét fogjátok megtapasztalni, amellyel a mi mennyei Atyánk is szeret bennünket, amiről bizonyságot tett értünk, az Ő nyájáért Krisztusban! Ámen